*Lēmuma projekts*

**Par Apstādījumu aizsardzības komisijas nolikuma izdošanu**

 Pamatojoties uz Valsts pārvaldes iekārtas likuma 73.panta pirmās daļas 1.punktu,

Izdot Alūksnes novada pašvaldības Apstādījumu aizsardzības komisijas nolikumu (pielikumā).

**Alūksnes novada pašvaldības**

**Apstādījumu aizsardzības komisijas nolikums**

*Izdots pamatojoties uz Valsts pārvaldes iekārtas likuma*

 *73.panta pirmās daļas 1.punktu*

1. **VISPĀRĪGIE NOTEIKUMI**
	1. Šis nolikums nosaka Alūksnes novada pašvaldības Apstādījumu aizsardzības komisijas (turpmāk - Komisija) darbības vispārīgos noteikumus, kompetenci un darba organizāciju.
	2. Komisija atrodas Alūksnes novada pašvaldības domes padotībā un pašvaldības izpilddirektora pārraudzībā.
	3. Komisijas darbība tiek finansēta no Alūksnes novada pašvaldības budžeta līdzekļiem.
	4. Komisijas locekļi par darbu Komisijā saņem mēnešalgu Alūksnes novada pašvaldības domes noteiktajā kārtībā un apmērā.
	5. Komisijai ir noteikta parauga veidlapa un savs zīmogs.
	6. Komisija savā darbībā ievēro Latvijas Republikā spēkā esošos normatīvos aktus, Alūksnes novada pašvaldības domes lēmumus, šo nolikumu un citus Alūksnes novada pašvaldības darba organizāciju regulējošos iekšējos normatīvos aktus.

**2. APSTĀDĪJUMU AIZSARDZĪBAS KOMISIJAS PIENĀKUMI**

* 1. Izskatīt iesniegumus par koku un publiskajos apstādījumos augošo krūmu ciršanu un koku vainagošanu, izvērtēt koku ciršanas atbilstību normatīvajiem aktiem, vietējās pašvaldības teritorijas attīstības plānošanas dokumentiem, kā arī koku ainavisko, dendroloģisko un ekoloģisko nozīmīgumu, koku nozīmi dabas daudzveidības saglabāšanā un koku atbilstību ēku ekspluatācijas un cilvēku dzīves vietas un drošības apstākļiem un pieņemt lēmumu par atļaujas izsniegšanu koku ciršanai ārpus meža vai par atteikumu izsniegt atļauju.
	2. Izskatot iesniegumus par koku ciršanu ārpus meža, lemt par nepieciešamību piemērot publiskās apspriešanas procedūru, izvērtēt publiskās apspriešanas rezultātus, kā arī izvērtēt zaudējumu esamību par dabas daudzveidības samazināšanu saistībā ar koku ciršanu pilsētas un ciema teritorijā atbilstoši Ministru kabineta 2012.gada 2.maija noteikumiem Nr.309 “Noteikumi par koku ciršanu ārpus meža”.
	3. Izskatīt un izlemt jautājumus par apstādījumu kopšanas vai likvidēšanas nepieciešamību Alūksnes novada publiskajos apstādījumos.
	4. Savas kompetences ietvaros sagatavot lēmuma projektus izskatīšanai Alūksnes novada pašvaldības domes sēdē.

**3. APSTĀDĪJUMU AIZSARDZĪBAS KOMISIJAS TIESĪBAS**

* 1. Pieprasīt un saņemt no valsts un pašvaldības iestādēm, komercsabiedrībām nepieciešamo informāciju Komisijas kompetencē esošo jautājumu risināšanai.
	2. Izdot administratīvos aktus – piekrišanu vai atteikšanos piekrist koku ciršanai vai koku vainagu griešanai Alūksnes novada pašvaldības teritorijā. Izdotais administratīvais akts ir apstrīdams Alūksnes novada pašvaldības domē.
	3. Piedalīties Alūksnes novada pašvaldības domes sēdēs un pārstāvēt Komisiju tās kompetencē esošajos jautājumos.
	4. Uzaicināt piedalīties Komisijas sēdē personu, uz kuru tiek pieņemts administratīvais akts.
	5. Saņemt nepieciešamo informāciju lietvedības un arhīva kārtošanas jautājumos no Alūksnes novada pašvaldības Centrālās administrācijas darbiniekiem.
1. **APSTĀDĪJUMU AIZSARDZĪBAS KOMISIJAS STRUKTŪRA**

**UN PIENĀKUMU SADALE**

* 1. Par Komisijas locekli var būt persona, kurai ir zināšanas Komisijas kompetences jautājumos un pašvaldības darbā.
	2. Komisijas skaitlisko un personālsastāvu uz attiecīgās domes pilnvaru laiku nosaka Alūksnes novada pašvaldības dome.
	3. Komisijas locekļus, pēc izpilddirektora ierosinājuma, ieceļ amatā un atbrīvo no amata ar Alūksnes novada pašvaldības domes lēmumu.
	4. Komisija no sava vidus ievēl komisijas priekšsēdētāju un viņa vietnieku.
	5. Komisijas priekšsēdētājs:
		1. plāno, organizē un vada Komisijas darbu;
		2. sasauc un vada Komisijas sēdes, apstiprina sēžu darba kārtību;
		3. sagatavo pārskatus par Komisijas darbību;
		4. bez īpaša pilnvarojuma pārstāv Komisiju visās pašvaldību un valsts iestādēs, tiesu iestādēs;
		5. atbild par visu Komisijas rīcībā nodoto un esošo materiālo vērtību un dokumentācijas saglabāšanu;
		6. koordinē Komisijas sadarbību ar Alūksnes novada pašvaldības iestādēm, citām valsts un pašvaldību iestādēm, komercsabiedrībām;
		7. organizē un nodrošina doto uzdevumu izpildi Komisijas kompetences ietvaros;
		8. organizē Komisijas pieņemto lēmumu uzskaiti un izpildes kontroli;
		9. paraksta Komisijas sēžu protokolus, administratīvos aktus un citus Komisijas dokumentus.
	6. Komisijas priekšsēdētāja vietnieks pilda Komisijas priekšsēdētāja pienākumus tā prombūtnes laikā.
	7. Darbam par Komisijas sekretāru tiek piesaistīts Alūksnes novada pašvaldības Centrālās administrācijas Kancelejas komisiju sekretārs, kurš:
		1. pilda Komisijas priekšsēdētāja norādījumus;
		2. nodrošina sēdes norises laika un darba kārtības publicēšanu pašvaldības oficiālajā tīmekļvietnē, ievērojot normatīvajos aktos noteiktos informācijas pieejamības ierobežojumus;
		3. saskaņojot ar Komisijas priekšsēdētāju, sagatavo izskatīšanai Komisijas sēdēs materiālus, kā arī pieaicina personas, kuru piedalīšanās Komisijas sēdēs ir nepieciešama;
		4. protokolē Komisijas sēdes gaitu;
		5. paraksta Komisijas sēdes protokolus;
		6. nodrošina sēdes protokolu publicēšanu pašvaldības oficiālajā tīmekļvietnē, ievērojot normatīvajos aktos noteiktos informācijas pieejamības ierobežojumus;
		7. kārto Komisijas lietvedību un nodrošina dokumentu noformēšanu, glabāšanu un nodošanu Alūksnes novada pašvaldības arhīvā.
	8. Komisijas locekļi:
		1. aktīvi piedalās Komisijas un tās sēžu darbā;
		2. iesniedz Komisijas priekšsēdētājam mutiskus un rakstiskus priekšlikumus Komisijas darba uzlabošanai;
		3. izpilda Komisijas priekšsēdētāja norādījumus;
		4. piedalās fizisku un juridisku personu iesniegumu un sūdzību izskatīšanā un tajās minēto apstākļu pārbaudē.
1. **APSTĀDĪJUMU AIZSARDZĪBAS KOMISIJAS DARBA ORGANIZĀCIJA**
	1. Komisija patstāvīgi, neatkarīgi izskata un risina tās kompetencē esošos jautājumus.
	2. Komisijas sēdes notiek ne retāk kā vienu reizi mēnesī, taču nepieciešamības gadījumā sēdes sasaucamas biežāk.
	3. Komisijas sēdes ir atklātas, izņemot jautājumus, kas satur informāciju, kuras izpaušana ir aizliegta saskaņā ar normatīvajiem aktiem.
	4. Komisija ir tiesīga izskatīt jebkuru tās kompetencē esošu jautājumu, ja Komisijas sēdē piedalās ne mazāk kā puse no Komisijas locekļiem.
	5. Komisija pieņem lēmumu ar klātesošo Komisijas locekļu vienkāršu balsu vairākumu. Ja balsis sadalās līdzīgi, izšķirošā ir Komisijas sēdes vadītāja balss. Komisija ir atbildīga par pieņemto lēmumu tiesiskumu.
	6. Komisijas loceklis, kas tieši vai netieši ir ieinteresēts kāda jautājuma izskatīšanā, nav tiesīgs piedalīties konkrētā jautājuma izskatīšanā un lēmuma pieņemšanā.
	7. Komisijas sēdes protokolu paraksta Komisijas sēdes vadītājs, visi klātesošie Komisijas locekļi un Komisijas sekretārs. Komisijas locekļi nav tiesīgi atteikties parakstīt Komisijas sēdes protokolu.
	8. Komisijas locekļu atsevišķie iebildumi, gadījumos, ja viņu domas attiecīgā jautājuma risinājumā nesaskan ar pārējo Komisijas locekļu domām, tiek fiksēti Komisijas sēdes protokolā.
2. **NOSLĒGUMA JAUTĀJUMS**

Ar šī nolikuma spēkā stāšanos, netiek piemērots Alūksnes novada pašvaldības domes 2017. gada 28.jūnija nolikums Nr.2/2017 “Apstādījumu aizsardzības komisijas nolikums”, kas apstiprināts ar Alūksnes novada pašvaldības domes 2017. gada 28.jūnija lēmumu Nr. 192 (protokols Nr. 10, 31.p.).